Man ernstig beseer toe been in masjinerie belandArgieffoto: Netcare 911 ŉ Man is Woensdag ernstig beseer op ŉ plaas in die omgewing van Krugersdorp toe sy been in masjinerie beland het. Shawn Herbst, woordvoerder van Netcare 911, het in ŉ verklaring gesê paramedici is omstreeks 12:17 na die plaas ontbied waar die man se been in die masjiendele vasgekeer was. Volgens Herbst het paramedici die pasiënt behandel terwyl reddingsdienste hidrouliese gereedskap ingespan het in ŉ poging om die been te bevry. ŉ Lugambulans is intussen na die toneel ontbied om die pasiënt na ŉ hospitaal te vervoer. Die man se been kon egter ná ŉ gespook steeds nie bevry word nie. Daar is toe besluit om ŉ traumachirurg van ŉ hospitaal in Johannesburg na die toneel te vlieg, sou dit nodig wees om eindelik die been te amputeer. Die chirurg kon egter daarin slaag om die bloeding van die been onder beheer te kry sodat reddingsdienste die masjinerie stuk vir stuk kon wegsny totdat die been bevry kon word. Volgens Herbst is die man op die toneel behandel voordat hy in ŉ kritieke toestand na ŉ hospitaal gevlieg is vir verdere mediese behandeling. Dit is nie duidelik hoe die man se been in die masjinerie beland het nie.